google/wiki40b huggingface dataset:
מריה לואיזה, רוזנת הסן-קאסל

ביוגרפיה

מריה לואיזה נולדה ב-7 בפברואר 1688 בקאסל, לקרל, רוזן הסן-קאסל ולמריה אמליה מקורלנד, בתם של יאקוב קטלר, דוכס קורלנד ולואיזה שרלוטה מברנדנבורג. ב-26 באפריל 1709 התחתנה מריה לואיזה עם יוהאן וילם פריסו, נסיך אורנז', ממנו היו לה 2 ילדים.
ב-14 ביולי 1711 טבע יוהאן וילם פריסו, בעת מסעו מהחזית בפלנדריה למפגש עם פרידריך הראשון, מלך בפרוסיה, לדיון על ירושת נסיכות אורנז'. שישה שבועות לאחר מותו ילדה מריה לואיזה את בנה וילם הרביעי, נסיך אורנז', אשר ירש את תוארי אביו, ומריה לואיזה שימשה כעוצרת. יוהאן וילם פריסו הותיר לבנם וילם שנולד לאחר מותו, את טענתו לשלטון בנסיכות. תחת חוזה אוטרכט, עליו הוסכם בשנת 1713, התיר פרידריך הראשון ללואי הארבעה עשר, מלך צרפת, לקחת את מחוזות אורנז' לרשותו. לוילם הרביעי נותר רק התואר "נסיך אורנז'" הריק מתוכן, בנוסף בשנת 1747 קיבל וילם הרביעי קיבל גם את תפקיד הסטאדהאודר (משנה זו והלאה היה סטאדהאודר אחד לכל הרפובליקה, ולא אחד לכל מחוז כפי שהיה לפני כן).
מריה לואיזה הייתה חסכנית מאוד, בשונה מחמותה הנרייטה אמליה, נסיכת אנהלט-דסאו, ובכך יכלה לתרום סכומים גדולים למטרות צדקה. בשנת 1731 תפס בנה וילם את השלטון, ובשנת 1734 הוא התחתן עם אן, הנסיכה המלכותית, אשר תפסה את מקומה של מריה לואיזה בחצר. בין השנים 1759–1765 מונתה מריה לואיזה כעוצרת המדינה, בשם נכדה וילם החמישי, נסיך אורנז', לאחר שבנה וכלתה מתו, ושימשה בתפקיד זה עד מותה ב-9 באפריל 1765.
יחסי ארצות הברית–לטביה

היסטוריה

ארצות הברית הכירה ברפובליקה של לטביה דה יורה ב-28 ביולי 1922, וב-13 בנובמבר אותה שנה נפתחה צירות ארצות הברית בלטביה. הצירות פעלה בלטביה עד ל-5 בספטמבר 1940, אולם לאחר כיבוש המדינות הבלטיות בידי ברית המועצות היא נסגרה. מאידך, המשלחת הדיפלומטית הלטבית בארצות הברית המשיכה את פעילותה לאורך כל תקופת הכיבוש על ידי ברית המועצות בשנים 1940–1991. ממשלת ארצות הברית הכירה במשלחת הדיפלומטית של לטביה כנציגה המשפטית של הרפובליקה של אסטוניה, וההכרה ברצף המשפטי של הרפובליקה של לטביה היא אבן הפינה ליחסים בין לטביה לארצות הברית.
לאחר קריסת ברית המועצות בשנת 1991, פתחה ארצות הברית מחדש את השגרירות שלה בריגה, והיחסים בין שתי המדינות התפתחו מאז במהירות. לטביה וארצות הברית חתמו על אמנות השקעה, סחר, הגנה על קניין רוחני, הסגרה, סיוע משפטי הדדי, והימנעות מכפל מס, וכמו כן, לטביה נהנתה מטיפול מועדף ביותר עם ארצות הברית מאז דצמבר 1991.

יחסים דיפלומטיים

ארצות הברית מחזיקה בלטביה שגרירות בריגה. מאידך, לטביה מחזיקה בארצות הברית שגרירות בוושינגטון די סי ו-15 קונסוליות באנקורג', אטלנטה, שיקגו, סינסינטי, דטרויט, פורט לודרדייל, גרינוויל, יוסטון, לוס אנג'לס, ניו יורק, פילדלפיה, פרובידנס, סיילם, סן פרנסיסקו וסיאטל.
תהל"ה

עשייה ציבורית

בשנת 2017 נשיא המדינה ראובן ריבלין נענה לקריאת העמותה, ופרסם הודעת תמיכה במטרות היום הבינלאומי נגד הומופוביה, ובקריאה לסובלנות כלפי מיעוטים מיניים.  
מתנדבות ומתנדבי תהל"ה משתתפים מדי שנה במצעדי הגאווה ברחבי הארץ. בשנת 2009 נבחרה עמותת תהל"ה להוביל את המצעד בירושלים. 
חברות תהל"ה מגיעות לדיונים בוועדות הכנסת העוסקות בנושאים שקשורים לרווחה ושוויון זכויות לקהילת הלהט"ב, ונציגות של העמותה משמיעות שם את קולם של ההורים לאנשים להט"ב. פעילות של תהל"ה מתראיינות לתקשורת ומפיצות את דבר קיומן של קבוצות תמיכה במקומות רבים בישראל, כדי להקל על הורים שמרגישים צורך בתמיכה, למצוא את דרכם לקבוצות במקומות מגוריהם.
וולטר גרגאנו

קריירה

גרגאנו החל לשחק בדאנוביו באורוגוואי. בקיץ 2007 רכשה קבוצת נאפולי את כרטיס השחקן שלו תמורת 3 מיליון אירו כחלק מהיערכותה לקראת חזרתה לסרייה א'. העברתו התאפיינה בקשיים רבים והעסקה אף עמדה בפני פיצוץ, בין היתר בשל סחבת בקבלת דרכון איטלקי. לבסוף חתם גרגאנו בקבוצה והפך לשחקן הרכב חשוב. הוא היה ממצטייני הקבוצה שסיימה במקום השמיני בעונת 2007/08. 
בשנת 2012 הושאל לאינטר מילאנו לעונה אחת שבסופה אחרי עונה כושלת חזר לנאפולי.
ב-1 בספטמבר 2013 הושאל גרגאנו לעונה אחת לפארמה האיטלקית.
בקיץ 2015 חתם במונטריי המקסיקנית. 
גרגאנו משחק בנבחרת אורוגוואי ונטל חלק במשחקי נבחרתו במשחקי הקופה אמריקה שנערכו בקיץ 2007 בוונצואלה, במונדיאל 2010 ונכלל גם בסגל למונדיאל 2014.

חיים אישיים

גרגאנו נשוי עם שני ילדים לאחותו של מארק האמשיק ששיחק עמו בנאפולי.
ריכרד פסובסקי

ריכרד גבריאל פָּסוֹבסקי (Pasovsky;‏ 1887?, בוהמיה, אוסטריה – 9 במאי 1981, ה' באייר תשמ"א, חיפה) היה מהנדס בניין ישראלי, המהנדס הראשון של המשרד לעבודות ציבוריות ("סולל בונה"), מבוני תל אביב הקטנה בשנות ה-20 והיו"ר-המייסד של אגודת האינג'ינרים והארכיטקטים בישראל.
מטפחת ראש

מטפחת ראש היא פריט לבוש הנחבש בדרך כלל ככיסוי ראש. המטפחת היא פיסת בד בצורת משולש, מרובע או מלבן מאורך שאפשר לקשור או לכרוך על הראש או מסביב לצוואר. ככיסוי ראש משמשת המטפחת לצורכי הגנה מן השמש, או הרוח ואפשר גם ללבוש אותה מסביב לצוואר על מנת להגן מאבק, או לספוג את הזיעה. מטפחת הראש נקראת בתרבויות מסוימות בנדנה.

היבטים דתיים

מטפחת הראש מוכרת גם כפריט דתי או תרבותי בקרב נשים דתיות או מסורתיות, מדתות ותרבויות שונות, המשתמשות בה לצורכי צניעות, בתרבויות המחייבות כיסוי ראש לנשים. 
ביהדות ישנה דרישה הלכתית מנשים לכסות את ראשן. בחלק מהציבור האורתודוקסי מקובל שהנשים תחבושנה מטפחות ראש. מנהג זה נפוץ בקרב נשות הציונות הדתית (לצד כובעים שונים ואצל מיעוטן - פאה נכרית), ואצל חסידויות ירושלמיות כדוגמת חסידות תולדות אהרון. בבולה האפיפיורית "Cum nimis absurdum" (מכתב פומבי ששלח האפיפיור ב-1555 ובו הוטלו גזרות דתיות וכלכליות על היהודים), נדרשו הנשים היהודיות במדינת האפיפיור לחבוש מטפחת ראש צהובה.
נשים מוסלמיות לובשות כמה מטפחות ראש שונות, המטפחת הקשורה מעל לראשה ומסתירה את כל שערה וצווארה היא החיג'אב ויש עוד צורות כריכה של המטפחות.  בארצות שונות באירופה חוקקו חוקים האוסרים על כיסויי הראש הללו בציבור
בטקס הדלקת המשואות של יום העצמאות התשע"ט, עוררה מטפחת הראש שלבשה המנחה לינור אברג'יל, סערת רוחות. המטפחת הייתה כרוכה מעל למילוי פנימי שנקרא 'בובו', כך שהמטפחת נראית כעין מצנפת גדולה ובולטת מעל לראשה של הלובשת אותה.

נשים חולות סרטן

נשים המטופלות בכימו-תרפיה ומאבדות את שערן, כורכות לראשן מטפחות ראש. יש גם המוסיפות רצועת בד שמחזקת את המטפחת למקומה.  ישנן נשים שתופרות מטפחות יפות במיוחד לחברותיהן או קרובותיהן כדי לעודד אותן. כמו הנשים שסורגות כובעים לחולות הסרטן.

מטפחת הראש כמצע לאמנות

צורת המטפחת, נחיצותה והיותה נפוצה, הפכה אותה למצע לציורים של אמנים מפורסמים. חלקן עוצבו על ידי האמנים בהיותם בחיים, והן אף נושאות את חתימתו, וחלקן שמשו מצע להדפסת יצירה או פרט מיצירה של אמן. מוזיאונים שונים (בעיקר מוזיאוני עיצוב) הציגו תערוכות של מטפחות ראש מצוירות.

שימושים נוספים למטפחות

המטפחת יכולה גם להפוך לתיק או צרור. השחקן  המנוח צרלי צאפלין הנציח בסרטיו את המטפחת קשורת הקצוות שתלויה על קצה מקל, שבה נושא הנווד את רכושו המועט. משתמשים במטפחת גם כמתלה ליד פצועה.
הקטר הכחול שיכול

תקציר העלילה

רכבת צריכה לעבור הר גבוה במיוחד בדרך ליעד, על מנת להעביר צעצועים ומזון לילדים שגרים מעבר להר. הקטר של הרכבת מתקלקל, ובעקבות כן מבקשות הבובות שברכבת מקטרים גדולים ומואנשים שונים לבצע את המשימה, אך מסיבות שונות הם מסרבים לעשות כן. לבסוף מתבקש קטר קטן וכחול לבצע את המשימה והוא מסכים לעשות כן. הקטר הקטן מצליח לבסוף למשוך את כל הרכבת במעלה ההר תוך שהוא משנן את המוטו שלו, "אני יכול! אני יכול! אני יכול!".

הסרטים

הסיפור הפך לסיפור ילדים קלאסי ועובד בשנת 1991 לסרט הנפשה באורך 30 דקות שהופק בוויילס והופץ בקלטות וידאו. בסרט נקראה דמות הקטר טילי (בדיבוב העברי: רוני) והסיפור הורחב לסיפור גדול יותר של גילוי עצמי. סרט זה שודר בישראל בטלוויזיה החינוכית בדיבוב לעברית, לפני תרגום הספר.
בשנת 2011 עובד הסיפור לסרט הנפשה ממוחשבת בהפקת אולפני יוניברסל, בהשתתפות וופי גולדברג, ג'יימי לי קרטיס, אליסון סטונר וקורבין בליו. סרט זה לא דובב לעברית.
ספייה סולטאן

רקע

מוצאה של ספייה לא ברור. יש הטוענים כי היא קרובת משפחה של חמותה, נורבאנו סולטאן. יש הטוענים כי היא נולדה באלבניה ונמכרה להרמון הסולטאן. 
בשנת 1563, בגיל 13, היא ניתנה במתנה כשפחה למוראט השלישי על ידי מיהרימה סולטאן, בתו של סולימאן המפואר. משמעות שמה הוא "האחת הטהורה".

האסקי סולטאן

ספייה הייתה הפילגש היחידה של מוראט לפני המלכתו, והוא המשיך לקיים יחסים מונוגמיים איתה במשך שנים אחדות בתקופת שלטונו. אמו, נורבאנו, יעצה לו לקחת פילגשים אחרות לטובת השושלת, בשל העובדה שבשנת 1581 היה רק ​​יורש אחד ששרד, הנסיך מוחמד. בשנת 1583, נורבאנו האשימה את ספייה בכך שהיא כביכול כישפה את מוראט כדי שיאהב רק אותה. כתוצאה מכך, משרתיה של ספייה נכלאו ועונו. אחותו של מוראט, אסמהאן, הציגה לו שתי פילגשים יפהפיות, שאותן קיבל. מוראט היה אב ל-20 בנים ו-27 בנות.
על פי היסטוריונים ונציאניים, ספייה לא הראתה כל סימן של קנאה בפילגשים של מוראט. להפך, היא המשיכה לשמור על קשרים קרובים עם הסולטאן וייעצה לו בעניינים פוליטיים לאחר מות אמו, נורבאנו סולטאן. בשנים האחרונות לחייו של הסולטאן, ספייה חזרה להיות אשתו היחידה.

ולידה סולטאן

כשמוראט נפטר בשנת 1959, בנה, מהמט, הומלך והיא הפכה לוולידה סולטאן - אחת החזקות והמשפיעות ביותר בהיסטוריה העות'מאנית. ספייה הייתה אחת הנשים החזקות ביותר בתקופת סולטנות הנשים. 
עד מותו של בנה ב-1603, נוהלה הפוליטיקה העות'מאנית על ידי מפלגה בראשותה.

יחסי חוץ

ספייה, כמו נורבאנו, תמכה במדיניות פרו-ונציאנית ונפגשה רבות עם שגרירים ונציאניים. 
ספייה ניהלה קשרים טובים גם עם אנגליה. היא שכנעה את מהמט לאפשר לשגריר האנגלי להצטרף איתו למערכה בהונגריה. אחד מהאספקטים הבולטים בקריירה שלה הוא שהיא ניהלה קשר ישיר עם מלכת אנגליה, אליזבת הראשונה. שתי המלכות שלחו אחת לשנייה מתנות רבות. 
במכתב משנת 1599, ספייה ענתה לבקשתה של אליזבת להסדיר יחסים טובים בין שתי האימפריות:
"קיבלתי את מכתבך... בעזרת האל, אתחיל לפעול בהתאם למה שכתבת. ליבך יכול להיות שליו מהבחינה הזו. אני נוזפת לעיתים קרובות בבני, הסולטאן, לפעול בהתאם לברית בינינו. אני לא נמנעת מלדבר איתו בצורה הזו... בעזרתו של האל, החברות בינינו לעולם לא תיעלם. שלחת לי כרכרה והיא הגיעה. אני מקבלת אותה בהנאה. אני שלחתי לך חלוק, אבנט, שתי מגבות אמבט גדולות מצופות זהב, שלוש ממחטות, אודם ונזר פנינים."

סוף כהונתה

בימיה האחרונים היא הוגלתה לארמון הישן בפקודתו של נכדה, אהמט הראשון.

בתרבות הפופולרית

דמותה של ספייה סולטאן מגולמת על ידי השחקנית הטורקייה חוליה אוושר בסדרה הטורקית "המאה המפוארת - קסם".
מוניקה ברלדנו

ביוגרפיה

ברלדנו נולדה ביאשי ולמדה משפטים באוניברסיטת יאשי, היא קיבלה הצעה לדגמן לקטלוג אופנה ולאחר מכן ייצגה את האוניברסיטה בה למדה בתחרות "מיס טרנסילבניה".
היא שיחקה במספר סרטים והנחתה מספר תוכניות טלוויזיה במדינתה, היא גילמה אישה איטלקייה עשירה בסדרה אבודים ושיחקה בפרק של הסדרה ניפ טאק.
ב-2004 שיחקה בסרט "חברים לכל החיים" לצד תיאו רוסי. ב-2007 שיחקה בסרט מתח לצד דומיניק סוויין ובסרט לצד אדוארד פרלונג, היא דורגה על ידי מגזינים שונים כ"אחת הנשים הסקסיות" וכ"רומניה היפה ביותר בעולם".
אלגוריתם דו-כיווניות של יוניקוד

אלגוריתם דו-כיווניות של יוניקוד מאפשר קביעת כיוון זרימת מלל במערכות מחשב, מימין לשמאל או משמאל לימין. 
כדי לעמד מלל דו-כיווני כהלכה משתמש האלגוריתם בנתון סוג הכיווניות של תווים כדי לנתח את הטקסט ולפרק אותו לקטעים או רצפים של תווים, בעלי כיווניות מסוימת. לכל תו ניתן לקבוע כיווניות חזקה ימין-לשמאל, חזקה שמאל-לימין, חלשה ימין לשמאל, חלשה שמאל-לימין, ונייטרלי. באלגוריתם, תווים מטווח יוניקוד לעברית, ערבית, אשורית ודומותיהן נחשבים בעלי כיווניות ימין-לשמאל חזקה. תווי האלף-בית הלטיני נחשבים בעלי כיווניות שמאל-לימין חזקה. תווי מספרים נחשבים בעלי כיווניות שמאל-לימין חלשה. תווי פיסוק וניקוד נחשבים נייטרליים מבחינת כיוונם.

תווים נייטרליים

בהכללה, קובע האלגוריתם את כיווניותם של תווים נייטרליים בהתאם להקשר שבו הם נמצאים: אם הם נמצאים בין שני תווים בעלי כיווניות חזקה אחת, הם יירשו אותה. לדוגמה, כאשר תווי פיסוק נייטרליים כמו פסיק ונקודה נמצאים בין תווים בעלי כיווניות ימין-לשמאל חזקה הם מקבלים אותה גם הם וממוקמים משמאל לתו האחרון במילה. 
מקרה מורכב מעט יותר הוא כזה שבו התו הקודם הוא בעל כיווניות מסוימת, אך עוקבו הוא בעל כיווניות אחרת. במקרה זה, יורש התו הנייטרלי את הכיווניות של התו הבא לפניו ברצף:
ובכיוון ההפוך:
מקרה מורכב עוד יותר מתרחש כאשר ישנו רצף של תווים נייטרליים מסוגים שונים הדורש הכרעה כיצד יש לסדרם. כאן, אלגוריתם דו-הכיווניות כשל לעיתים ורק בגרסתו האחרונה תוקנו בעיות כמו רצפים של תו>מקף>מספר/תו לטיני. קודם לכן, האלגוריתם שיבש את הסדר ודרש מיישומים שביקשו לתמוך בכיווניות נכונה במקרה נפוץ זה (בעברית) ליישם פתרונות "עוקפי-יוניקוד". בגרסת "אופיס 2000" של ערכת התכנות המשרדיות של מיקרוסופט הוגדרה כיווניות כללית לפסקה, ובהתאם לה התנהגו התווים הנייטרליים כאילו הם בעלי כיווניות ימין-לשמאל או שמאל לימין. בגרסה הנוכחית של האלגוריתם פתרונות כאלו אינם נחוצים. לדוגמה, המשפט הבא יוצג נכון באלגוריתם יוניקוד בגרסתו העדכנית:

בעיות באלגוריתם

באלגוריתם ישנן עדיין מספר בעיות בשימוש בעברית (ובערבית). לדוגמה, רצף מלל כזה:
יוצג בשימוש רגיל באופן שגוי:
מקרה אחר קיים עם הטקסט הבא:
המוצג באופן שגוי כך:
בעיה נוספת נפוצה בכתיבת מספרי טלפון: 
הטקסט יוצג כאשר הקידומת מימין למספר הטלפון: 
כדי לפתור בעיות אלו ניתן לעשות שימוש בתווים סמויים מיוחדים המכניסים כיווניות ימין-לשמאל או שמאל-לימין. תוצאה נוספת אפשר לקבל כאשר מכניסים רווחי אפס בעלי כיווניות או תווים השוברים או מאחדים "הקשריות" (בערבית). זה אינו פתרון שמשתמשים רגילים יכולים לעשות בו שימוש בנקל, ועדיין נדרשת השלמה תוכנתית לחסר.
קרולינה ארנסטינה, רוזנת ארבאך-שנברג

ביוגרפיה

קרולינה ארנסטינה נולדה ב-20 באוגוסט 1727 בגדרן שהשתייכה לרוזנות שטולברג-גדרן, לגאורג אוגוסט, רוזן ארבאך-שנברג ולפרדיננדה הנרייטה, רוזנת שטולברג-גדרן, בתם של לודוויג כריסטיאן, רוזן שטולברג-גדרן וכריסטינה, נסיכת מקלנבורג-גיסטרוב.
ב-28 ביוני 1754 התחתנה קרולינה ארנסטינה עם היינריך העשרים וארבעה, רוזן רויס-אברסדורף, ממנו נולדו לה 7 ילדים. בשנת 1779 מת בעלה היינריך, ובנה היינריך החמישים ואחד, רוזן רויס-אברסדורף ירש את נחלותיו ותאריו. בשנת 1819 נולדה נינתה אלכסנדרינה ויקטוריה (לימים, המלכה ויקטוריה), וב-22 באפריל 1826 מתה קרולינה ארנסטינה בביתה באברסדורף.
רות דייווידסון

ביוגרפיה

דייווידסון נולדה באדינבורו שבסקוטלנד וגדלה בפייף להורים בני מעמד הפועלים. אביה עבד במכרות ובמזקקת ויסקי. 
סיימה תואר שני בספרות אנגלית באוניברסיטת אדינבורו. לאחר לימודיה עבדה ככתבת בעיתון ובתחנות רדיו מקומיות ובשנים 2002 עד 2009 בתחנת הרדיו BBC סקוטלנד. היא שירתה מספר שנים בכוחות המילואים כאלחוטנית, אך נאלצה לפרוש לאחר תאונת אימונים במהלכה שברה את גבה.
ב-2009 הצטרפה למפלגה השמרנית, היא התמודדה בבחירות המיוחדות למושב מחוז צפון מזרח גלאזגו בפרלמנט הבריטי אך סיימה שלישית ולא נבחרה. בבחירות הכלליות ב-2010 התמודדה שוב למושב זה אך הפסידה פעם נוספת, במקביל שימשה ראש המטה של מנהיגת המפלגה השמרנית הסקוטית אנבל גולדי. 
במאי 2011 נבחרה לפרלמנט הסקוטי כנציגת גלאזגו. לאחר היבחרה שימשה דוברת המפלגה השמרנית הסקוטית לנושאי יחסי חוץ, אירופה ותרבות. בנובמבר 2011 נבחרה למנהיגת המפלגה בעקבות התפטרותה של גולדי. בבחירות לפרלמנט הסקוטי ב-2016 התמודדה ונבחרה למושב מחוז מרכז אדינבורו בפרלמנט. בבחירות אלו הובילה את המפלגה לגידול משמעותי בכוחה מ-15 מושבים ל-31 ולהיותה המפלגה השנייה בגודלה בפרלמנט לאחר המפלגה הלאומית הסקוטית על חשבון מפלגת הלייבור. ביולי 2016 מונתה לחברה במועצה המלכותית. 
בבחירות הכלליות בבריטניה ב-2017 הובילה את המפלגה השמרנית לזכייה ב-13 מושבים במחוזות סקוטלנד, לעומת מושב אחד בבחירות הקודמות, ההישג הטוב ביותר של המפלגה מאז 1983.
ב-2018 נכללה ברשימת טיים 100.
דייווידסון מאורסת לבת זוגה ג'ן וילסון. באוקטובר 2018 נולד בנה.
המכשפות מאיסט אנד

עלילה

ג'ואנה בושאמפ היא מכשפה מוכשרת ואמן של שתי מכשפות צעירות, פרייה בושאמפ המוזגת ואינגריד בושאמפ הספרנית. ג'ואנה בת האלמוות קוללה בכך שבנותיה מתות צעירות ומיד נולדות שוב מחדש לאורך כל חייהן. בגלגול חייהן הנוכחי היא מסתירה מהן את יכולת הכישוף שלהן, בתקווה שזה ימנע את מותן. אחותה של ג'ואנה, וונדי בושאמפ, מגיעה לביתן והבנות מגלות את יכולת הקסם שלהן.
בן אולדרידג'

ביוגרפיה

אולדרידג' נולד באקסטר שבדבון. אחרי שנים שהיה חבר בתיאטרון הלאומי לנוער, סיים אולדרידג' את לימודיו באקדמיה למוזיקה ולאמנויות הדרמה של לונדון בעזרת מענק לימודים מקרן ג'נסיס עבור שחקנים צעירים. הוא הפסיק את הלימודים כדי להופיע בסרט "Compulsion" של ITV לצדם של ריי וינסטון ופרמינדר נגרה.
ב-2008 שיחק אולדרידג' במיני-סדרה "The Devil's Whore" של ערוץ 4 בתפקיד הארי פנשו, בעלה של הדמות הראשית. באותה שנה הופיע אולדרידג' ברשימת "כוכבי המחר" של מגזין הקולנוע "Screen International". בנוסף לסדרות "First Light", "לואיס", הסרט "המטבח של סלייטר", ו"ורה", שיחק אולדרידג' בתפקיד דניאל פאריש בסדרת הדרמה התקופתית של BBC One "הדרך לקנדלפורד". ב-2011 לוהק אולדרידג' לתפקיד ראשי בפיילוט של הסדרה "Heavenly" ברשת The CW. בהמשך צילם בבלגרד סרט קצר בשם "Night" עם הבמאית איוואנה בוביק והצלם זוכה הפרסים ראין לי.
ב-2013 כיכב אולדרידג' בתיאטרון אלמיידה בהפקה של המחזמר "אמריקן פסיכו" בתפקיד פול אוון, לצדם של מאט סמית בתפקיד פטריק בייטמן, סוזאנה פילדינג בתפקיד אוולין ויליאמס, ג'ונתן ביילי בתפקיד טים פרייס, ולוסי ג'ונס בתפקיד ויקטוריה. המותחן המוזיקלי מציג ספר מאת רוברטו אגווירה-סקאסה המבוסס על רומן מאת ברט איסטון אליס, עם מילים ולחנים מאת דאנקן שיק. את ההצגה ביים רופרט גולד, והיא הוצגה בתיאטרון אלמיידה מ-3 בדצמבר 2013 עד 1 בפברואר 2014.
בספטמבר 2014 הצטרף אולדרידג' לסדרת דרמה של ה-BBC בשם "Our Girl" בתפקיד קפטן צ'ארלס ג'יימס.
בדצמבר 2014 החל' לשחק בסדרה "ממלכה" של רשת The CW בתפקיד המלך אנטואן דה בורבון.
אולדרידג' היה שותף להקמה של חברת ההפקה "In the Corner Productions". בסוף 2011 ביים פיילוט לקומדיה "Pet Shop Girls", אותה כתב והפיק יחד עם לוק נוריס, אד הנקוק וקירסטי וודוורד.
חסקה

חַסַקֶה היא כלי שיט חלול, עשוי עץ או פיברגלס, ללא סיפון וללא מעקה או מפרש. הכלי משמש מצילים בארץ ישראל לפחות מתחילת שנות ה־30.
לפי דוריאן פסקוביץ, שהיה הראשון שהביא גלשנים לישראל, הייתה החסקה במקורה כלי שיט שטוח ששימש את הדייגים הערביים. מקור אפשרי אחר לכלי, הדומה לגלשן, הוא כי הוא נבנה כווריאציה על הגלשן החלול שהמציא תום בלייק בשנת 1926.
בשנות השלושים, שלמה אלחסוף, מציל חירש, שהיה גם נגר בהכשרתו, החליט לבנות סירה שתתאים לצורכי המצילים. בניסיון הראשון, שהושפע מסירות דיג ערביות שטוחות, בנה סירה עם חרטום וירכתיים. כדי לחזור לחוף היה צורך לסובב את הסירה במים. בניסיונות הבאים בנה סירה עם חרטום בשני הצדדים, כך שהמציל יכול היה לסובב את גופו ולחתור לצד השני במהירות. אלחסוף קבע את מידות הסירה: 4.75 מטר אורך, 1.25 מטר רוחב במרכז, וגובהה באמצעיתה 25 ס"מ. בחסקה חותרים עם משוט שאורכו 3.45 מטר, עובי המוט 38 מ"מ, רוחב הכף 18–20 ס"מ ואורך הכף 25 ס"מ.
הסירה, העשויה עץ ודיקט, הפכה במהרה ללהיט בקרב מצילים בחופי הארץ. ברבות השנים בנו את החסקה מפיברגלס, אבל המידות של אלחסוף תקפות עד היום.
בינואר 1973, במבצע משותף למחלקת כושר קרבי בצה"ל ולחיל הים, הפליג איתמר לויטין, אדריכל מתל אביב ואיש מילואים של מחלקת כושר קרבי, מאילת לשארם א־שייח' על גבי חסקה. המסע, שאורכו כ־250 קילומטרים וארך 5 ימים, תועד בכתבה פרי עטו של לויטין בשבועון צה"ל במחנה בפברואר 1973. ככל הידוע, זהו המרחק הגדול ביותר שנחצה בחסקה.
Vintersorg

היסטוריה ומאפיינים

הלהקה הוקמה בשנת 1994 על ידי אנדרס הדלונד (הידוע גם כ-Vintersorg) תחת השם Vargatron (באנגלית: Wolfthrone, כס הזאב) והתפרקה בשנת 1996. באותה השנה חזרה הלהקה להתקיים תחת השם "Vintersorg", שמשמעותו היא "צער חורף", אך במקור השם נלקח מסדרת ספרים בשם דומה שכתבה סופרת הפנטזיה הנורווגית מרגיט סאנדמו. באותה סדרת ספרים, וינטרסורג הוא בן של מנהיג פאגאני. האלבום הראשון של הלהקה יצא בשנת 1998 והוא עונה לשם "Hedniskhjärtad" ("לב פאגאני"), שירי האלבום היו השירים שנכתבו במקור עוד בשנת 1994. לפי וינטרסורג מקים הלהקה, מטרת האלבום הייתה ליצור מוזיקת מטאל אשר שואבת את שורשיה מז'אנר הבלאק מטאל אך מתאפיינת באלמנטים פולקלוריים יחד עם שירה נקייה ולא שירת הגראול המאפיינת את רוב להקות הבלאק מטאל. הליריקה באלבום דנה בפאגאניזם ובטבע. הקו המוזיקלי הייחודי והאקספירימנטלי הזה נמשך ברוב אלבומיה של הלהקה, והמוזיקה שלה פיתחה מאפיינים פרוגרסיביים יותר עם השנים. באותה שנה יצא האלבום המלא השני של הלהקה הקרוי Till Fjälls ("להרים", "To The Mountains") וכאמור גם באלבום הזה נמשך הקו המוזיקלי המתאפיין במוזיקת בלאק מטאל יחד עם פולק.
האלבום Ödemarkens Son שיצא בשנת 1999 היה מבוסס פולק גם הוא, אך הוא כבר מציג את השינוי בסאונד ואת הפנייה לכיוון מתקדם יותר מוזיקלית.
יהדות אתיופיה

מנהיגים משמעותיים

אחד מהמנהיגים המשמעותיים שעלו לארץ הוא ממו אברה או בשמו העברי עזרא אברה. עזרא אברה היה סוכן מוסד שהתאמץ להעלות את כל יהודי אתיופיה מאתיופיה לסודן ומסודן לישראל, לשם כך הוא עשה יותר מארבעים וחמש פעמים את הדרך מאתיופיה לסודן הלוך ושוב על מנת להעלות ארצה כמה שיותר יהודים. עזרא העלה את משפחתו לישראל כדי להמשיך את עבודתו כסוכן מוסד. במהלך הדרך תפסה המשטרה הסודנית את עזרא ועצרה אותו. לאחר שנתיים באיומים על חייו בשנה השלישית הצליח לשכנע אותם שהוא נוצרי ובבית הכלא החליטו לתת לו תעודת זהות שבעזרתה יוכל להסתובב רק בסודן אך לאחר זמן נוסף חזר לעבוד כסוכן מוסד. משפחתו בישראל האמינה שעזרא נפטר אך המשיך בעבודתו כרגיל. כיום חי בנתניה עם אשתו וחמשת ילדיו. עד היום זכור עזרא אברה כמשפיע חברתית באותה התקופה וראוי להערכה מצידם של בני העדה האתיופית.

קהילות שנוצרו בעת החדשה

קהילות נוספות נוצרו כאשר יהודים תימנים היגרו בעת החדשה לצפון אתיופיה והתיישבו הן באריתריאה והן בשטחי קהילות ביתא ישראל שבהם הם התערבבו עם היהודים החבשים המקומיים. קהילות אשכנזיות היגרו מאירופה בייחוד בשנות ה-30 של המאה ה-20 והתיישבו בעיקר בבירה אדיס אבבה. כיום הריכוזים הגדולים של כלל היהודים הם באדיס אבבה ובבירה הקיסרית לשעבר גונדר וסביבתה.
התנגשות אלסטית

התנגשות אלסטית (או התנגשות אלסטית לחלוטין) היא התנגשות בה סך כל האנרגיה הקינטית של הגופים המתנגשים לאחר ההתנגשות שווה לסך כל האנרגיה הקינטית שלהם לפני ההתנגשות. מכאן שהתנגשויות אלסטיות יכולות לקרות רק אם אין המרת אנרגיה קינטית לסוגי אנרגיה אחרים (בניגוד להתנגשות פלסטית). בהתנגשות אלסטית מקדם התקומה שווה לאחת.
התנגשויות של אטומים הן התנגשויות אלסטיות. התנגשות של גופים מאקרוסקופים איננה התנגשות אלסטית משום שתמיד תהיה המרה של חלק מן האנרגיה הקינטית לחום. התנגשויות של מולקולות שאינן חד-אטומיות הן אלסטיות בתנאי שאין המרת אנרגיה קינטית לרוטציות, או ויברציות של המולקולות.

התנגשות אלסטית של שני גופים במימד אחד

האנרגיה הקינטית של שני הגופים נשמרת, לפי הגדרה:
התנע נשמר גם הוא:
מכאן שעבור כל שני גופים בעלי מסה נתונה, אם מהירותם לפני ההתנגשות נתונה גם היא נוכל לחשב את מהירותם לאחר ההתנגשות האלסטית.
קיימת גם נוסחה הנגזרת מהנוסחה לשימור אנרגיה קינטית כאשר ההתנגשות היא חד ממדית:

דוגמה - התנגשות גופים שווי מסה בממד אחד ובשני ממדים

ניתן להשתמש בשתי המשוואות הללו גם עבור שני גופים שווי מסה המתנגשים במישור, על ידי פירוק וקטור התנע לרכיביו. נתבונן במערכת המנוחה של אחד הגופים לפני ההתנגשות, במערכת זו לפני ההתנגשות הגוף האחד עומד והשני נע לעברו. כיווני התנע של הגופים לאחר ההתנגשות יהיו ניצבים זה לזה, מכיוון שעל פי חוק שימור האנרגיה המהירות בריבוע של הראשון לפני ההתנגשות שווה לסכום הריבועים של המהירויות אחרי ההתנגשות, כמו במשולש ישר-זווית. זאת במקרה שבו הגופים באותה מערכת אינם נעים בקו ישר. אם לעומת זאת התנועה היא בקו ישר אחד, הגוף השני לאחר ההתנגשות ייעצר והראשון יקבל את מהירותו - כפי שממחישה עריסתו של ניוטון.
אוולין גלני

ילדות ונעורים

גלני נולדה וגדלה באברדינשייר. אביה היה הרברט ארתור גלני, אקורדיוניסט בלהקת מחולות כפר סקוטיים, ומסורת המוזיקה המקומית, רבת העוצמה, של צפון-מזרח סקוטלנד מילאה תפקיד חשוב בהתפתחות המוזיקאית הצעירה, שכלי הנגינה הראשונים שלה היו מפוחית פה וקלרינט. השפעה חשובה על התפתחותה המוזיקלית הייתה גם לגלן גולד, ז'קלין די פרה וטרילוק גורטו. היא למדה באקדמיית אלון ומשנת 1982 באקדמיה המלכותית למוזיקה והייתה גם חברה בתזמורת הנוער הלאומית של סקוטלנד. היא הייתה חברה בהרכב כלי הקשה (CULTS PERCUSSION ENSEMBLE), שהקים בשנת 1976 מחנך מוזיקה מקומי בשם רון פורבס. ההרכב יצא לסיורי קונצרטים והקליט אלבום אחד, שחברת טראנק רקורדס הוציאה מחדש בשנת 2012.

קריירה

גלני מרבה לצאת למסעות קונצרטים בחצי הכדור הצפוני. היא עושה עד ארבעה חודשים בשנה בארצות הברית, ומופיעה עם מגוון רחב של תזמורות ומוזיקאים, ביותר מ-100 קונצרטים בשנה בנוסף לכיתות אמן והופעות "מוזיקה בבתי ספר"; לעיתים קרובות היא מזמינה יצירות לכלי הקשה אצל מלחינים ומבצעת אותן כחלק מרפרטואר הקונצרטים שלה.
גלני הלכה שבי אחר מוזיקה של תרבויות חוץ-מערביות והופיעה ברסיטלים וסדנאות מוזיקה ביפן ובהודו. בשנת 1994 הופיעה עם תזמורת גמלאן באינדונזיה.
גלני מנגנת גם בחמת חלילים סקוטית ויש לה טארטן רשום על שמה, הידוע בשם "מקצבי אוולין גלני". היא הופיעה גם בטקס הפתיחה של אולימפיאדת לונדון בשנת 2012, שם צעדה בראש אלף מתופפים בקטע המוזיקה הפותח, ואחר ניגנה במהלך טקס הדלקת הלפיד האולימפי.

חירשות

גלני חירשת לחלוטין מאז גיל 12, לאחר תהליך של איבוד שמיעה הדרגתי מגיל 8, אולם עובדה זו אינה פוגעת ביכולתה לבצע ברמה בינלאומית. היא מנגנת בקביעות ברגליים יחפות, הן בהופעות חיות והן בהקלטות אולפן, כדי להיטיב לחוש את המוזיקה. 
גלני טוענת, שהציבור טועה במידה רבה בהבנת החירשות. לדבריה, לימדה את עצמה לשמוע בחלקים אחרים של גופה פרט לאוזניים. בתגובה למה שתיארה כדיווח שגוי ברובו מצד התקשורת, פירסמה גלני "מסה על שמיעה", שבה היא דנה במצבה.

מיזמים משותפים

גלני הופיעה באלבום של הזמרת האיסלנדית ביורק "טלגרם", בביצוע הדואט "My Spine". היא שיתפה פעולה עם עוד מוזיקאים רבים, בהם הגיטריסט סטיב האקט, בלה פלק, בובי מקפרין, פרד פרית' ו"זמרי המלך".

חיים אישיים

בשנת 1994 נישאה גלני למלחין, מהנדס הקול ונגן הטובה גרג מלקנגי, עמו שיתפה פעולה בכמה מיזמים מוזיקליים. הם התגרשו ב-2003, עקב הרומן שלה עם המנצח ליאונרד סלטקין, שזכה לפרסומת רבה.